Ուեյն Ֆերեյրա

Ուեյն Ռիչարդ Ֆերեյրա (անգլ.՝ Wayne Richard Ferreira, ծնվել է 1971 թվականի սեպտեմբերի 15-ին, Յոհանեսբուրգ, ՀԱՀ), հարավաֆրիկյան նախկին պրոֆեսիոնալ թենիսիստ, Օլիմպիական խաղերի թենիսի զուգախաղի մրցաշարի մրցանակակիր, ATP 26 մրցաշարերի հաղթող (որից 15-ը մենախաղում), աշխարհի նախկին թիվ 6 ռակետ մենախաղում և թիվ 9 ռակետ զուգախաղում։


== Մարզական կարիերա ==
1989 թվականին, պրոֆեսիոնալի կարգավիճակում իր առաջին մրցաշրջանում, Ուեյն Ֆերեյրան հաղթել է ԱՄՆ բաց առաջնության տղաների միջև մրցաշարի զուգախաղում՝ հայրենակից Գրանտ Սթաֆորդի հետ զույգով։ Նա նաև երկու անգամ դուրս է եկել «Յոհանեսբուրգ»-ի «չելենջեր» մրցաշարերի եզրափակիչներ։
1991 թվականին Ֆերեյրան հաղթել է ATP զուգախաղի իր առաջին երկու մրցաշարերում, այդ թվում նաև «Մասթերս» շարքի մրցաշարում, իր մեկ այլ հայրենակից Պիտ Նորվալի հետ միասին դուրս է եկել Ուիմբլդոնի զուգախաղի մրցաշարի կիսաեզրափակիչ և մտել է մենախաղի թենիսիստների վարկանիշի առաջին հարյուրյակ։
1992 թվականին, Բարսելոնայի Օլիմպիական խաղերում, Ֆերեյրան և Նորվալը 32 տարվա ընդմիջումից հետո դարձել են առաջին օլիմպիական մեդալակիրները Հարավ-Աֆրիկյան Հանրապետությունից։ Զույգը դուրս է եկել տղամարդկանց զուգախաղի մրցաշարի եզրափակիչ, կիսաեզրափակչում հինգ սեթում հաղթելով խորվաթներ Գորան Իվանիշևիչին և Գորան Պրպիչին, սակայն ոսկու համար խաղում, համառ պայքարում (չորս սեթ, որից երկուսում պարտվել են թայ-բրեյքում), զիջել են գերմանացիներ Բորիս Բեկկերին և Միխայել Շտիխին։ Այդ նույն տարում Ֆերեյրան հաղթել է ATP մենախաղի իր առաջին մրցաշարերում և դուրս եկել ԱՄՆ բաց առաջնության քառորդ եզրափակիչ։
Ֆերեյրայի մենախաղի կարիերայում ամենահաջողը եղել է 1994 թվականի մրցաշրջանը, որի ընթացքում նա յոթ անգամ խաղացել է ATP մրցաշարերի եզրափակիչներում և հաղթել է նրանցից հինգում։ Նրան նաև հաջողվել է դուրս գալ Ավստրալիայի բաց առաջնության 1/8 եզրափակիչ և քառորդ եզրափակիչ Ուիմբլդոնի մրցաշարում, ինչը մրցաշարջանի վերջում նրան ապահովել է մասնակցություն Մեծ Սաղավարտի գավաթում։ Նա հաղթական շարքը շարունակել է նաև 1995 թվականի մրցաշարջանի առաջին կեսում և այդ տարվա մայիսին բարձրացել է վարկանիշային աղյուսակի կարիերայում բարձրագույն դիրքին՝ 9-րդ հորիզոնական։ Նա իրավունք է ստացել խաղալ ATP վարկածով աշխարհի առաջնությունում և խմբային փուլի երեք խաղերում տարել է երկու հաղթանակ, այդ թվում աշխարհի առաջին ռակետ Փիթ Սամփրասին, սակայն պարտությունը ապագա հաղթող Բորիս Բեկկերից, նրան թույլ չտվեց դուրս գալ կիսաեզրափակիչ։ Զուգախաղի մրցաշարերում նա երկու անգամ հասել է մինչև Մեծ Սաղավարտի մրցաշարերի կիսաեզրափակիչ՝ Ուիմբլդոնում (Միխայել Շտիխի հետ) և ԱՄՆ-ում (Մարկ Նոուլսի հետ)։ Այդ նույն տարում նա օգնել է ազգային հավաքականին դուրս գալու Դևիսի գավաթի Համաշխարհային խումբ։
XX դարի 90-ական թվականների վերջին և հաջորդ տասնամյակի սկզբին Ֆերեյրայի հիմնական հաջողությունները կապված են եղել զուգախաղի մրցաշարերում մասնակցության հետ։ Այդ տարիների ընթացքում նա խաղացել է 11 եզրափակիչներում և հաղթել է նրանցից վեցում, այդ թվում հինգում Եվգենի Կաֆելնիկովի հետ զույգով։ Չորս հաղթանակներ տարվել են «Մասթերս» շարքի մրցաշարերում։ Այդ նույն ժամանակաընթացքում նա հաղթել է մենախաղի երկու մրցաշարում, այդ թվում Շտուտգարտի «Մասթերս» մրցաշարում։ Իր անվանակից Էլիս Ֆերեյրայի հետ նա հասել է մինչև Ատլանտայի 1996 թվականի Օլիմպիական խաղերի քառորդ եզրափակիչ և նույն հաջողությանն է հասել նաև մենախաղի մրցաշարում, պարտվելով միայն ապագա հաղթող Անդրե Աղասիին, իսկ Եվգենի Կաֆելնիկովի հետ միասին երկրորդ անգամ դուրս է եկել 2000 թվականի ԱՄՆ բաց առաջնության կիսաեզրափակիչ։
Ֆերեյրան ՀԱՀ ազգային հավաքականի կազմում Դևիսի գավաթում անց է կացրել 59 հանդիպում, տանելով 30 հաղթանակ մենախաղում և 11 հաղթանակ զուգախաղում։ Նրա ակտիվ մասնակցությամբ հավաքականը Եվրոպա/Աֆրիկա III խմբից, որտեղ այն եղել է 1992 թվականին, բարձրացել է մինչև 1995 թվականի Համաշխարհային խումբ, ընդ որում Ֆերեյրան այդ ընթացքում տարել է 22 անընդմեջ հաղթանակ ինչպես մենախաղում, այնպես էլ զուգախաղում։ Ֆերեյրային և ՀԱՀ հավաքականին հաջողվել է Համաշխարհային խմբում մնալ չորս տարի և երեք անգամ խաղալ Դևիսի գավաթի քառորդ եզրափակչում ։ Խորհրդանշական է, որ արդեն ավարտելով ելույթները անհատական մրցաշարերում, 2005 թվականին նա դեռևս երկու հանդիպում է անց կացրել ՀԱՀ հավաքականի կազմում՝ Գերմանիայի հավաքականի դեմ, սակայն չի կարողացել դիմադրել Տոմի Հաասին և Ռայներ Շուտլերին, զիջելով երկու հանդիպումներում։


== Հասարակական և բարեգործական գործունեություն ==
1997 թվականին Ֆերեյրան մասնակցել է թենիսի բարեգործական մրցաշարին Քեյփթաունում՝ ի պատիվ Նելսոն Մանդելայի։ 2000 թվականին նա հիմնադրել է «Ուեյն Ֆերեյրայի հիմնադրամ»-ը, որը նախատեսված էր երիտասարդ հարավ-աֆրիկացի թենիսիստների ուղևորությունների վճարման համար։ 2001-2002 թվականներին եղել է ATP թենիսիստների խորհրդի անդամ։ Այժմ նա կամավորական հիմունքներով մարզում է Բերկլիի համալսարանի ուսանողներին։


== Մասնակցություն ATP մրցաշարերի եզրափակիներում (47) ==


=== Մենախաղ (23) ===


==== Հաղթանակներ (15) ====


==== Պարտություններ (8) ====


=== Զուգախաղ (24) ===


==== Հաղթանակներ (11) ====


==== Պարտություններ (13) ====


== Մրցաշարերի մասնակցության վիճակագրություն ==


=== Մենախաղի մրցաշարերի վիճակագրություն ===


=== Զուգախաղի մրցաշարերի վիճակագրություն ===


== Ծանոթագրություններ ==


== Արտաքին հղումներ ==
Ուեյն Ֆերեյրան ATP կայքում
Ուեյն Ֆերեյրան ITF կայքում Archived 2016-05-27 at the Wayback Machine.
Ուեյն Ֆերեյրան Դևիսի գավաթի մասնակցի կայքում